AIŠKINAMASIS RAŠTAS
DĖL LIETUVOS RESPUBLIKOS VAIKO TEISIŲ APSAUGOS PAGRINDŲ ĮSTATYMO NR. I-1234 30 STRAIPNSIO 1 DALIES  PAKEITIMO
ĮSTATYMO PROJEKTO 


1.	Įstatymo projekto rengimą paskatinusios priežastys, parengto projekto tikslai ir uždaviniai:
Įstatymo pataisas rengti paskatino gausybė skundų dėl naujosios tvarkos, kuri, pasak kritikų, yra perteklinė ir neproporcinga. Nors jos tikslas – užtikrinti vaikų apsaugą nuo seksualinio smurto – yra sveikintinas, tačiau įstatymo formuluotės apima ne tik seksualinius nusikaltimus ir neatsižvelgia į teistumo išnykimą bei nusikaltimo pobūdį. Iki šių pataisų jau galiojo nuostatos, draudžiančios asmenims dirbti su vaikais, jei jie buvo teisti už seksualinius nusikaltimus. Nauja tvarka numato, kad su vaikais dirbantiems asmenims privaloma turėti QR kodą, kuriame nurodoma, ar asmuo buvo teistas už sunkius ar seksualinius nusikaltimus prieš vaikus. Tačiau dabartiniai kriterijai, kada draudžiama dirbti su vaikais, yra pertekliniai. Visapusiškai sutinkame, kad už seksualinius nusikaltimus teistiems asmenims, nepriklausomai nuo to, ar jų teistumas išnykęs, neturi būti leidžiama dirbti su vaikais. Tačiau naujasis įstatymas taiko draudimą visiems asmenims, teistiems už sunkius ar labai sunkius nusikaltimus, net jei teistumas išnykęs, asmenys buvo atleisti nuo baudžiamosios atsakomybės pagal laidavimą, susitaikė su nukentėjusiuoju, bendradarbiavo su teisėsauga ar turėjo lengvinančių aplinkybių. Toks reguliavimas yra nelogiškas ir neproporcingas. Pavyzdžiui, asmuo, kuris jaunystėje padarė sunkų, tačiau nesusijusį su vaikais ar seksualiniais nusikaltimais nusižengimą, net ir išnykus teistumui, visą gyvenimą patirtų apribojimus dirbant su vaikais. Tai gali lemti ne tik socialinę atskirtį, bet ir perteklinį bausmės pojūtį, prieštaraujantį teisinės valstybės principams.
Norint išlaikyti tinkamą balansą tarp vaikų apsaugos ir teistų asmenų reintegracijos į darbo rinką, siūloma:
a)	diferencijuoti nusikaltimus – draudimą dirbti su vaikais taikyti tik tiems asmenims, kurie buvo teisti už seksualinius nusikaltimus ar smurtinius nusikaltimus prieš nepilnamečius;
b)	atsižvelgti į teistumo išnykimą – jei teistumas išnykęs ir asmuo yra integruotas į visuomenę, neturėtų būti taikomi nuolatiniai apribojimai, išskyrus seksualinius nusikaltimus;
c)	vertinti individualią situaciją – numatyti galimybę vertinti atvejus individualiai, atsižvelgiant į asmens elgesį po nusikaltimo, jo resocializaciją ir profesinę kvalifikaciją;

d)	sukurti mechanizmą, leidžiantį asmenims, kurie yra neproporcingai paveikti šio įstatymo, kreiptis dėl leidimo dirbti su vaikais, jei jie įrodo savo socialinę reabilitaciją ir tinkamumą.

Šie siūlymai užtikrintų vaikų apsaugą, tačiau kartu nepažeistų buvusių nusikaltėlių teisių bei sudarytų jiems galimybę reintegruotis į visuomenę, jei jie tikrai pasikeitė ir nekelia jokio pavojaus vaikams. Visos išimtys netaikomos seksualiniams nusikaltimams. 
2.	Įstatymo projekto iniciatoriai (institucija, asmenys ar piliečių įgalioti atstovai) ir rengėjai:
Įstatymo projektą parengė Seimo narys Remigijus Žemaitaitis.  
3.	Kaip šiuo metu yra teisiškai reglamentuojami įstatymo projekte aptarti teisiniai santykiai:
Šiuo metu Lietuvos Respublikos vaiko teisių apsaugos pagrindų įstatyme įtvirtinta nuostata, kad asmenims, įsiteisėjusiu apkaltinamuoju teismo nuosprendžiu pripažintiems kaltais dėl nusikalstamų veikų žmogaus seksualinio apsisprendimo laisvei ir neliečiamumui, dėl vaiko išnaudojimo pornografijai, pelnymosi iš nepilnamečio asmens prostitucijos, nepilnamečio asmens įtraukimo į prostituciją ar disponavimo pornografinio turinio dalykais, kuriuose vaizduojamas vaikas arba asmuo pateikiamas kaip vaikas, vaiko pirkimo arba pardavimo (toliau kartu – seksualiniai nusikaltimai), taip pat dėl kitų tyčinių sunkių ar labai sunkių nusikaltimų arba dėl analogiškų veikų, nurodytų kitų valstybių baudžiamuosiuose įstatymuose, neatsižvelgiant į tai, ar  teistumas yra išnykęs ar panaikintas, arba asmenims, padariusiems seksualinius nusikaltimus, bet atleistiems nuo baudžiamosios atsakomybės, taip pat padariusiems kitus tyčinius sunkius ar labai sunkius nusikaltimus, bet atleistiems nuo baudžiamosios atsakomybės pagal laidavimą arba jei kaltininkas ir nukentėjęs asmuo susitaikė, arba jei yra lengvinančių aplinkybių, arba jei asmuo aktyviai padėjo atskleisti organizuotos grupės, teroristinės grupės ar nusikalstamo susivienijimo narių padarytas nusikalstamas veikas, arba jei asmuo yra pranešėjas (toliau kartu – kiti atleidimo nuo baudžiamosios atsakomybės pagrindai), draudžiama: dirbti, užsiimti savanoriška veikla, atlikti praktiką ar stažuotis socialines, kultūros, švietimo, sporto ir sveikatos priežiūros paslaugas vaikams teikiančiose įstaigose, įmonėse ir organizacijose; dirbti, užsiimti savanoriška veikla, atlikti praktiką ar stažuotis kitose, nei nurodyta šiame įstatyme, įstaigose, įmonėse ir organizacijose, įskaitant ir religines bendruomenes ir bendrijas, jeigu šis darbas, savanoriška veikla, praktika ar stažuotė tiesioginiais ir reguliariais kontaktais susiję su vaikais; verstis individualia veikla ar teikti paslaugas juridiniams ar fiziniams asmenims, taip pat vykdyti bet kokią kitą veiklą, jei ši veikla, paslaugos ar juridinio asmens, kuriam teikiamos paslaugos, veikla tiesioginiais ir reguliariais kontaktais susijusios su vaikais.
4.	Kokios siūlomos naujos teisinio reglamentavimo nuostatos ir kokių teigiamų rezultatų laukiama: 
Projektu siūloma atsisakyti perteklinių reikalavimų ir darbo, paslaugų teikimo, savanoriškos veiklos, individualios veiklos, praktikos ir stažuotės, susijusios su vaikais, apribojimuose palikti tik seksualinius nusikaltimus. Tai reiškia, kad  draudimas dirbti su vaikais bus taikomas asmenims, įsiteisėjusiu apkaltinamuoju teismo nuosprendžiu pripažintiems kaltais dėl nusikalstamų veikų žmogaus seksualinio apsisprendimo laisvei ir neliečiamumui, dėl vaiko išnaudojimo pornografijai, pelnymosi iš nepilnamečio asmens prostitucijos, nepilnamečio asmens įtraukimo į prostituciją ar disponavimo pornografinio turinio dalykais, kuriuose vaizduojamas vaikas arba asmuo pateikiamas kaip vaikas, vaiko pirkimo arba pardavimo (toliau kartu – seksualiniai nusikaltimai), taip pat dėl kitų analogiškų veikų, nurodytų kitų valstybių baudžiamuosiuose įstatymuose, nepaisant to, ar teistumas išnykęs ar panaikintas, arba asmenims, padariusiems seksualinius nusikaltimus, bet atleistiems nuo baudžiamosios atsakomybės, asmenims, padariusiems sunkius ar labai sunkius nusikaltimus, kol teistumas neišnykęs. Visais kitais atvejais, išnykus teistumui, asmuo galės gauti QR kodą be jokių apribojimų. 
5.	Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta:
Priėmus įstatymo projektą neigiamų pasekmių nenumatoma.
6.	Kokią įtaką priimtas įstatymas turės kriminogeninei situacijai, korupcijai:
Įstatymas įtakos korupcijai ir kriminogeninei situacijai neturės. 
7.	Kaip įstatymo įgyvendinimas atsilieps verslo sąlygoms ir jo plėtrai:
Poveikio neturės.
8.	Ar įstatymo projektas neprieštarauja strateginio lygmens planavimo dokumentams:
Neprieštarauja. 
9.	Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios:
Papildomai nieko keisti nereikės. 
10.	Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka:
Įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, įstatymo projekto sąvokos ir jas įvardijantys terminai atitinka visas teisės aktų  nuostatas. 
11.	Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus:
Įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus. 
12.	Jeigu įstatymui įgyvendinti reikia Įgyvendinamųjų teisės aktų, - kas ir kada juos turėtų priimti:
Lietuvos Respublikos Vyriausybė.
13.	Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais):
Papildomų biudžetų lėšų neprireiks. 
14.	Įstatymo projekto rengimo metu gauti specialistų vertinimai ir išvados:
Nėra. 
15.	Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis:
„apribojimai  darbui su vaikais“. 
16.	Kiti, iniciatorių nuomone, reikalingi pagrindimai ir paaiškinimai: 
Nėra. 

Teikia: 

